Vádat emeltek a gyilkosságot szervezõ iráni diplomata ellen
Vádat emeltek szerdán Németországban egy Bécsben állomásozó iráni diplomata ellen. A gyanú szerint arra vett rá egy Belgiumban élõ házaspárt, hogy kövessenek el merényletet iráni ellenzékiek ellen Franciaországban.
A német szövetségi ügyészség úgy véli, hogy Asszadolláh Asszadi júniusban Luxemburgban találkozott az Antwerpenben élõ, iráni származású párral, és egy 500 gramm TATP robbanóanyagot tartalmazó bombát adott át nekik, hogy azzal kövessék el a merényletet iráni ellenzékiek szokásos éves találkozója ellen Villepinte-ben, Párizs közelében. A párt azonban a belga hatóságok feltartóztatták, és a bombát is megtalálták náluk. Asszadit ez után vették õrizetbe európai elfogatóparancs alapján Németországban. A német ügyészség azzal vádolja, hogy külföldi ügynök és összeesküvést szõtt gyilkosságra.

Asszadolláh Asszadi a dokumentumai szerint 2014 óta Irán bécsi nagykövetségén teljesít külszolgálatot, ám a német vádhatóság szerint nem diplomata, hanem az iráni hírszerzés ügynöke, a teheráni hírszerzési és biztonsági minisztériumnak dolgozik, melynek feladatai közé tartozik a bel- és külföldi ellenzéki mozgalmak megfigyelése és az is, hogy fellépjen ellenük.

A férfi kiadatását Belgium is kérte, mert a belga hatóságok is meggyanúsították azzal, hogy része volt a Mujahedeen-e-Khalq (MEK) nevû iráni ellenzéki szervezet ellen tervezett pokolgépes merénylethez. A MEK egyébként Iránban terrorszervezetnek számít, és az Európai Unió is akként tartotta nyilván egészen 2009-ig. A MEK célja ugyanis eredetileg az iráni rezsim hatalmának megdöntése volt, akár erõszak árán is. Késõbb lemondtak az erõszakról, ezért lekerülhettek a terrorszervezetek listájáról a nyugati országokban.
merénylet Németország